# **Η ΠΕΤΡΑ**

Με μιαν Αργώ κινήσαμε

μαζί με τις φαμίλιες μας,

ζητώντας διαμαντόπετρες σε μέρη φωτεινά.

Κι ύστερα από πολύ καιρό

και με πολλές φουρτούνες,

αραξοβόλι ρίξαμε σε πέτρινα βουνά.

Τα παλαμάρια λύσαμε και μείναμε εδώ.

Κι έγιναν τούτα τα βουνά για μας,

ζωή και βιος, πατρίδα αγαπημένη.

Στα μάτια πήραμε το φως, στα χέρια την ελπίδα

και το κουράγιο βρίσκαμε σε μάτια παιδικά.

Ολημερίς ετρώγαμε στον Άδη το λιθάρι

και θημωνιές μας ήτανε οι πέτρες στο λατόμι.

Έπεφτε πάνω τους ζεστός ο ιδρώτας του κορμιού μας

κι οι πέτρες στραφταλίζανε μ’ασήμι και χρυσάφι.

Μεσ’ απ’ την ασβεστόπετρα πετάγονταν λουλούδια

και μέσα από το θάνατο γεννιόταν η ζωή.

Πέτρα την πέτρα χτίζαμε την άδολη ζωή μας

και τα νταμάρια γίνονταν για μας η ανατολή.

Ώσπου μια μέρα φοβερή, μια μέρα αποφράδα,

άνομοι εχθροί μας θέρισαν τα ευλογημένα χέρια,

μας πήρανε τη γη.

Κανείς όμως δε μπόρεσε να κλέψει την ελπίδα.

Μα έμεινε ακρολίθαρο σ’ όλα τα ονείρατά μας,

στη ματωμένη γη.

Κι όπως παλιά στην έρημο

μια πέτρα ξεδιψούσε ολόκληρο λαό,

κι εμείς θεμέλιο εβάλαμε τούτη την άγια πέτρα.

Την κάναμε μυλόπετρα και φάγαμε ψωμί.

Λαμπρές υψώσαμε εκκλησιές

και σκάψαμε πηγάδια.

Γεφύρια στήσαμε γερά τα νιάτα να διαβούν.

Στρώσαμε δρόμους φωτεινούς,

στεριώσαμε σχολειά.

Και γίνανε αθάνατα τα έργα της καρδιάς μας,

γιατί πετράδι ακριβό, θέμελο στα όνειρά μας

 έγινε ο ίδιος ο Χριστός, η πέτρα της ζωής.

*Δέσποινα Δαμιανίδου*